2023 2 7
LT
Europos Sąjungos oficialusis leidinys
C 47/97 2022 m. liepos 6 d., trečiadienis
52. primygtinai ragina valdžios institucijas priimti naują teisingumo sektoriaus strategiją ir veiksmų planą, taip pat Aukštosios teismų ir prokuratūrų tarybos įstatymo pakeitimą ir naują Bosnijos ir Hercegovinos teismų įstatymą, vadovaujantis Europos standartais;
53. ragina Bosniją ir Hercegoviną užtikrinti visų teismų sprendimų įgyvendinimą ir vykdymą, ir primena, kad teisinės valstybės principas yra neatsiejama šalies pažangos euroatlantinės integracijos srityje dalis; atkreipia dėmesį į ypač žemą teismo sprendimų aplinkosaugos bylose vykdymo užtikrinimo lygį; ragina teismus, kompetentingus nagrinėti administracinius ginčus dėl neteisėtų valdžios institucijų veiksmų, bylas nagrinėti greičiau;
54. primena, kad reikia atnaujinti kovos su pinigų plovimu ir terorizmo finansavimu įstatymus ir juos suderinti su ES, taip pat įsteigti turto susigrąžinimo tarnybą;
55. primygtinai ragina Bosniją ir Hercegoviną stiprinti ir tinkamai organizuoti bei finansuoti kovos su korupcija struktūras, apimančias interesų konfliktus ir lobistinę veiklą; primena, kad tyrimai dėl neteisėto valstybės pareigūnų praturtėjimo turi būti atliekami netrukdomai; pabrėžia, kad, siekiant užtikrinti veikos nustatymą ir atskaitomybę, svarbu atsižvelgti į GRECO rekomendacijas; primena, kad reikia atnaujinti teisės aktus ir suderinti juos su ES teisės aktais informatorių apsaugos srityje;
56. pakartoja, kad reikia ištirti politinius ir administracinius ryšius su organizuotais nusikaltėliais; ragina vykdyti administracinę reformą siekiant panaikinti korupciją ir patobulinti korupcijos stebėsenos mechanizmus, taip pat veiksmingai vykdyti baudžiamąjį persekiojimą aukšto lygio korupcijos bylose;
57. pabrėžia pavojus, kuriuos kelia prastas Bosnijos ir Hercegovinos teisėsaugos institucijų bendradarbiavimas ir jų nesugebėjimas veiksmingai bendradarbiauti su Europolu, Eurojustu ir Europos prokuratūra; palankiai vertina Europolo ir Eurojusto remiamas dvišales pastangas, kuriomis siekiama išardyti prekybos žmonėmis tinklus;
58. ragina toliau stiprinti šį bendradarbiavimą, be kita ko, siekiant visapusiškai įgyvendinti bendrą veiksmų planą dėl Vakarų Balkanų kovos su terorizmu; ragina įsteigti šaunamųjų ginklų klausimams skirtą ryšių punktą;
Pagrindinės teisės
59.
apgailestauja dėl to, kad ir toliau nepavyksta užtikrinti žiniasklaidos laisvės ir pliuralizmo; primygtinai ragina panaikinti politinį kišimąsi ir apsaugoti žurnalistų saugumą ir gerovę, įskaitant darbuotojų teises, apsaugoti juos nuo bauginimo, taip pat nuo strateginių ieškinių dėl visuomenės dalyvavimo (SLAPP), sistemingai ir veiksmingai vykdant baudžiamąjį persekiojimą, įskaitant skubius ir veiksmingus tyrimo veiksmus po grasinimų žurnalistams ir išpuolių prieš juos; ragina institucijas baudžiamuosiuose kodeksuose numatyti specialų žurnalistų apsaugos lygmenį; apgailestauja dėl padidėjusio smurto dėl lyties prieš moteris žurnalistes, įskaitant grasinimus ir diskriminaciją darbe;
60. ragina imtis veiksmingų priemonių siekiant užtikrinti visuomeninių transliuotojų, ypač Bosnijos ir Hercegovinos nacionalinio visuomeninio transliuotojo (BHRT), finansinį tvarumą ir politinį nepriklausomumą; primygtinai ragina valdžios institucijas imtis veiksmų siekiant rasti tvarų BHRT finansavimo problemų sprendimą ir užkirsti kelią jo uždarymui, taip pat priimti teisės aktus dėl žiniasklaidos nuosavybės skaidrumo; susirūpinęs atkreipia dėmesį į žiniasklaidos pliuralizmo stoką ir sunkumus naujiems veikėjams gauti licencijas ir kitus elementus, kurių reikia norint veikti telekomunikacijų rinkoje; reiškia susirūpinimą dėl to, kad trūksta įvairių tradicinių žiniasklaidos kanalų, įskaitant galimybę naudotis turiniu visomis oficialiosiomis kalbomis;
61.
apgailestauja dėl to, kad valdžios institucijos grasina pilietinei visuomenei; smerkia nuolatinius žodžio laisvės ir susirinkimų laisvės apribojimus Bosnijoje ir Hercegovinoje ir didėjančius šių teisių apribojimus Serbų Respublikos autonominiame vienete; atsižvelgdamas į tai, smerkia Prijedoro vietos valdžios institucijų sprendimą uždrausti taikias Baltojo kaspino dienos eitynes 1992–1995 m. karo civilių aukoms pagerbti; ragina nustatyti skaidraus pilietinės visuomenės organizacijų finansavimo sistemą;